Fis-16 ta' Lulju 2016, il-Kunsill nieda l-missjoni ta' taħriġ militari tal-UE fir-Repubblika Ċentru-Afrikana (EUTM RCA). Il-missjoni ser tikkontribwixxi għall-approċċ komprensiv tal-UE u r- riforma tas-settur tas-sigurtà fil-pajjiż. Il-missjoni ser tkun ibbażata f'Bangui u ser topera għal perjodu inizjali ta' sentejn. Il-kmandant tal-missjoni huwa l-Ġeneral Eric Hautecloque-Raysz minn Franza. B'segwitu ta' missjoni konsultattiva militari tal-UE (EUMAM RCA), il-EUTM RCA ser taħdem lejn Forzi Armati Ċentru-Afrikani (FACA) modernizzati, effettivi, inklużivi u demokratikament responsabbli . Hija ser tipprovdi parir strateġiku lill-Ministeru tad-Difiża tar-Repubblika Ċentru-Afrikana u lill-persunal ġenerali, kif ukoll edukazzjoni lill-uffiċjali u uffiċjali mhux kummissjonati, u taħriġ lill-FACA. Il-Kunsill approva l-istabbiliment tal-missjoni fid-19 ta' April 2016. L-ambaxxaturi tal-UE fi ħdan il-Kumitat Politiku u ta' Sigurtà qablu dwar il-pjan tal-missjoni u r-regoli ta' ingaġġ tal-EUTM RCA. Wara dan il-ftehim, u b'kont meħud tar-rakkomandazzjoni mill-kmandant tal-missjoni, fit-12 ta' Lulju, il-Kunsill adotta d-deċiżjoni għat-tnedija tal-missjoni fis-16 ta' Lulju. Repubblika Ċentru-Afrikana: Missjoni ta' taħriġ militari tal-UE approvata għal sentejn (stqarrija għall-istampa)